Festivaldeltagerne kunne torsdag morgen pleje tømmermændene med stand-up

Cafe Ondt i Bolden lagde i torsdag morgen klokken 10.30 scene til en håndfuld nordjyske komikere, der skulle forsøge at imponere publikum. Og ondt i bolden er vist en rammende beskrivelse for, hvordan publikum havde det i dag. Hårdt kæmpende komikere kunne sende den ene joke af sted efter den anden. Publikum reagerede i de fleste tilfælde med et træk på smilebåndene. - Det er altid sjovt og, det er altid hyggeligt at optræde hernede. Men man må sige, at det var lidt et hårdt publikum i dag. Sådan er det nok altid på den første dag på en festival. Folk har været stive og har nok lidt tømmermænd i dag, siger komikeren Søren Olsson. På Cafe Ondt i Bolden bliver der serveret kolde øl og ikke mindst morgenmad. Det sidste var det, der trak et par af de besøgende: - Vi skulle have noget morgenmad, og så skete der noget herinde, siger Birgitte Nielsen. Alligevel var stand-uppen måske lige lidt for meget af det gode for publikum: - Det er som om, det bare ikke rigtig trænger ind i dag, siger Birgitte Nielsen. Og komikerne håber da også på, at det bliver bedre senere på ugen: - Det plejer lige så langsomt, men i løbet af festivalen begynder der at komme flere og flere, og lørdagsshowet plejer at være godt besøgt. Vi ser frem til, at det nok bliver bedre, siger Søren Olsson.